Liselott Blixt (DF), 2012-10-26:
Jeg vil sige, at det der www.venteinfo.dk ikke fungerer i øjeblikket, så det kan man altså slet ikke forholde sig til.
Man må da håbe, at det bliver bedre i fremtiden, for så kan vi holde øje med det der.
Det her er jo nok en af de sager, som vi har debatteret allermest de sidste par år, lige siden vi i 2007 besluttede, at vi skulle lave en behandlingsgaranti på 1 måned.
Som det også tidligere er blevet nævnt, er der altså 570.000 patienter, der har benyttet sig af det frie sygehusvalg – 570.000.
Jeg synes godt nok, at det er mange patienter, når vi tænker på, hvor mange mennesker vi i det hele taget er i Danmark.
Det er 570.000 på nogle år, som har fået en behandling, når de havde brug for det, i stedet for at vente.
Vi er blevet kritiseret utallige gange, fordi man talte om overbetaling og det var privathospitalerne, man holdt i live.
Men der var ikke nogen, der talte om de patienter, vi holdt i live, eller de patienter, der kom hurtigere i gang.
Vi havde på et tidspunkt for et par år siden de lykkelige tider, hvor vi manglede arbejdskraft, hvor vi virkelig havde brug for, at folk kom ud og arbejdede.
Der er blevet talt så meget om at lave A- og B-hold.
Lige præcis med det her forslag går man ind og skaber et A- og et B-hold.
Det kan vi se på de høringssvar, vi har fået.
Det kan netop være, hvis der et sted er en læge, der sender en patient videre, mens en anden læge ved præcis samme sygdom vil sige, at vedkommende godt kan vente; eller hvis man et sted har en rigtig god privatpraktiserende læge, som man plejer at få en udredning hos, mens der ikke er det et andet sted; nogle gange er det faktisk den praktiserende læge, der er med til at udrede f.eks. en dement person eller noget andet.
Men de har ikke den samme rettighed, og det synes jeg er et problem.
For man skaber et A- og et B-hold, og man skaber ulighed i sundhed, som nogle af de partier, som er med til det her forslag,
har været stærkt imod.
For nogle vil det jo betyde, at man skal vente de her 2 måneder.
Så kan jeg forstå, at har man arbejde, kommer man hurtigere til, for ellers ville det jo have kostet noget i den anden ende.
Første gang vi hørte om det her forslag, hed det sig, at det var bestemte diagnoser.
Jeg vil da rose regeringen for, at man i det mindste har pillet det fra, og at man prøver at se det individuelt.
Men problemet er jo så bare, hvem det er, der skal bestemme, hvem der skal komme videre.
Er det den praktiserende læge, der så på så mange forskellige måder, der er derude, i forhold til hvor mange læger der er, skal finde ud af, hvem der skal have den hurtige udredning?
For det er altså ikke dem, der er henvist til en speciallæge med egen klinik.
Det kunne jo sagtens være den Parkinson-patient, som statsministeren stod og talte om i åbningstalen, som statsministeren ellers lovede en hurtig udredning.
For det er ikke alle Parkinson-patienter, der bliver udredt på et sygehus.
Jeg synes faktisk, at det havde været et noget bedre forslag, hvis man netop havde foreslået, at det gjaldt alle patienter.
Så havde jeg faktisk overvejet at sige, at der er noget i det her forslag, vi kunne arbejde med.
Men jeg vil også sige, at jeg måske også er lidt skuffet over, at man ikke har indkaldt de forskellige partier og set på, om man måske kunne nå en enighed på nogle af de her punkter, for det hele er jo ikke skidt.
Men der er de her stole, som der er nogle, der kan falde ned imellem, og vi ville måske godt have været med til at sætte en ekstra stol frem, så der ikke var det mellemrum.
Selve forslaget efterlader utrolig mange spørgsmål, som jeg selvfølgelig vil stille i udvalgsbehandlingen, og det er også nogle af dem, som nogle af de forskellige foreninger har stillet i deres høringssvar.
Regionen vil jo gerne have en diagnoseliste, og jeg vil da gerne have svar på, om man hundrede procent vil afholde sig fra det.
Jeg vil også gerne have svar på, hvordan de regionale forskelle bliver fordelt, samt hvordan man gør med dem, der er privatpraktiserende speciallæger, eller hvordan man sikrer, at man får nogle hurtige diagnoser, eller om man bare har en kattelem, der gør, at når man ikke kan få en diagnose, kan man få et udredningsforløb, hvordan det ellers skal være.
Så der er mange spørgsmål, og jeg vil sige, at i Dansk Folkeparti er vi åbne over for en forhandling, hvis vi kunne gå ind og se på, hvordan vi kunne gøre det her forslag bedre.